### NN 112/2019 (20.11.2019.), Obvezatne upute broj P I redoslijed izbornih radnji i tijek rokova

DRŽAVNO IZBORNO POVJERENSTVO REPUBLIKE HRVATSKE

2255

Na osnovi članka 22. točke 2. Zakona o izboru predsjednika Republike Hrvatske (»Narodne novine«, broj 22/92, 42/92, 71/97, 69/04, 99/04, 44/06, 24/11 i 128/14, dalje: Zakon) Državno izborno povjerenstvo Republike Hrvatske (dalje: Državno izborno povjerenstvo) na sjednici održanoj 14. studenoga 2019. donijelo je

OBVEZATNE UPUTE BROJ P I

REDOSLIJED IZBORNIH RADNJI I TIJEK ROKOVA

1. Vlada Republike Hrvatske raspisala je izbore za predsjednika Republike Hrvatske Odlukom o raspisivanju izbora za predsjednika Republike Hrvatske, klasa: 022-03/19-04/448, urbroj: 50301-25/06-19-2 od 14. studenoga 2019.

Odluka Vlade Republike Hrvatske o raspisivanju izbora za predsjednika Republike Hrvatske stupa na snagu 21. studenoga 2019.

Izbori će se održati u nedjelju 22. prosinca 2019., na biračkim mjestima na području Republike Hrvatske i na biračkim mjestima u sjedištima diplomatsko-konzularnih predstavništava Repub­like Hrvatske.

2. Rokovi teku od

22. studenoga 2019. u 00:00 sati.

3. Prijedlozi kandidata za predsjednika Republike Hrvatske (dalje: prijedlozi kandidata) moraju prispjeti Državnom izbornom povjerenstvu najkasnije u roku od 12 dana od dana stupanja na snagu Odluke o raspisivanju izbora, dakle

3. prosinca 2019. do 24:00 sata

(članak 10. stavak 1. Zakona).

4. Državno izborno povjerenstvo će u roku od 48 sati od isteka roka za prispijeće prijedloga kandidata, prihvatiti i objaviti listu kandidata za predsjednika Republike Hrvatske u svim dnevnim novinama u Republici Hrvatskoj i na Hrvatskoj radioteleviziji te na mrežnoj stranici Državnog izbornog povjerenstva, dakle najkasnije

5. prosinca 2019. do 24:00 sata

(članak 11. stavak 1. Zakona).

5. Državno izborno povjerenstvo će u roku od 48 sati od isteka roka za prispijeće prijedloga kandidata dostaviti u sjedišta diplomatsko-konzularnih predstavništava Republike Hrvatske listu kandidata za predsjednika Republike Hrvatske radi javne objave, dakle najkasnije

5. prosinca 2019. do 24:00 sata

(članak 11. stavak 2. Zakona).

6. Izborna promidžba počinje danom objave liste kandidata za predsjednika Republike Hrvatske, a završava 24 sata prije dana održavanja izbora, dakle

20. prosinca 2019. u 24.00 sata.

(članak 13. Zakona).

7. Zabrana izborne promidžbe (izborna šutnja), objavljivanje procjena izbornih rezultata, kao i objavljivanje prethodnih, neslužbenih rezultata izbora, objavljivanje fotografija u sredstvima javnog priopćavanja, izjava i intervjua kandidata za predsjednika Republike Hrvatske te navođenje njihovih izjava ili pisanih djela traje

od 21. prosinca 2019. u 00:00 sati

do 22. prosinca 2019. u 19:00 sati

(članak 15. Zakona).

8. Općinska izborna povjerenstva, gradska izborna povjerenstva i Gradsko izborno povjerenstvo Grada Zagreba za područje Republike Hrvatske odredit će biračka mjesta odmah nakon raspisivanja izbora, a najkasnije dan nakon objave liste kandidata za predsjednika Republike Hrvatske. Biračka mjesta, s naznakom koji će birači glasovati na pojedinom biračkom mjestu, nadležno izborno povjerenstvo objavit će najkasnije 5 dana prije dana održavanja izbora, dakle

16. prosinca 2019. do 24:00 sata

(članak 25. stavak 3. Zakona).

Državno izborno povjerenstvo odredit će biračka mjesta u inozemstvu, s naznakom koji će birači glasovati na pojedinom biračkom mjestu te ista objaviti najkasnije 5 dana prije dana održavanja izbora, dakle

16. prosinca 2019. do 24:00 sata

(članak 22. i članak 25. stavak 3. Zakona).

9. Ministar uprave na prijedlog ministra obrane odredit će biračka mjesta na kojima će glasovati birači na službi u Oružanim snagama Republike Hrvatske.

Ministar pomorstva odredit će biračka mjesta na kojima će glasovati birači koji se kao članovi posada pomorskih i riječnih brodova pod hrvatskom zastavom na dan izbora zateknu izvan granica Republike Hrvatske te na plutajućim objektima u unutrašnjim morskim vodama i teritorijalnom moru Republike Hrvatske.

Ministar pravosuđa odredit će biračka mjesta na kojima će glasovati birači lišeni slobode.

Nadležno općinsko odnosno gradsko izborno povjerenstvo odredit će biračka mjesta na kojima će glasovati birači koji su smješteni u ustanovama socijalne skrbi, na prijedlog ministra za demografiju, obitelj, mlade i socijalnu politiku.

Državno izborno povjerenstvo odredit će biračka mjesta na kojima će glasovati birači koji se na dan izbora nalaze u mirovnim operacijama i misijama, na prijedlog ministra obrane.

Navedeni ministri odredit će odnosno predložit će biračka mjesta odmah nakon raspisivanja izbora, a najkasnije dan nakon objave liste kandidata za predsjednika Republike Hrvatske. Biračka mjesta, s naznakom koji će birači glasovati na pojedinom biračkom mjestu, Državno izborno povjerenstvo objavit će najkasnije 5 dana prije dana održavanja izbora, dakle

16. prosinca 2019. do 24:00 sata

(članak 25. stavak 3. Zakona).

10. Općinsko izborno povjerenstvo, gradsko izborno povjerenstvo i Gradsko izborno povjerenstvo Grada Zagreba imenovat će članove i zamjenike članova biračkog odbora najkasnije 5 dana prije dana održavanja izbora, dakle

16. prosinca 2019. do 24:00 sata

(članak 24. stavak 3. Zakona).

Državno izborno povjerenstvo imenovat će biračke odbore u sjedištima diplomatsko-konzularnih predstavništava Republike Hrvatske najkasnije 5 dana prije dana održavanja izbora, dakle

16. prosinca 2019. do 24:00 sata

(članak 24. stavak 3. Zakona).

11. Glasovanje traje neprekidno

22. prosinca 2019. od 7:00 do 19:00 sati

Birališta se zatvaraju u 19:00 sati. Biračima koji su se zatekli na biralištu u 19:00 sati omogućit će se da glasuju.

(članak 31. Zakona).

12. Birački odbor dostavit će zapisnik o svom radu s ostalim izbornim materijalom općinskom ili gradskom izbornom povjerenstvu, odnosno Gradskom izbornom povjerenstvu Grada Zagreba, najkasnije u roku od 12 sati od zatvaranja birališta, dakle

23. prosinca 2019. do 7:00 sati

(članak 37. stavak 1. Zakona).

Birački odbor u sjedištu diplomatsko-konzularnog predstavništva Republike Hrvatske dostavit će zapisnik o svom radu s ostalim izbornim materijalom neposredno Državnom izbornom povjerenstvu u roku od 12 sati od zatvaranja birališta, dakle

23. prosinca 2019. do 7:00 sati

(članak 37. stavak 2. Zakona).

13. Općinsko izborno povjerenstvo, gradsko izborno povjerenstvo i Gradsko izborno povjerenstvo Grada Zagreba zbrojit će rezultate glasovanja na biračkim mjestima na svom području najkasnije u roku od 24 sata od sata zatvaranja birališta, dakle

23. prosinca 2019. do 19:00 sati

(članak 38. Zakona).

14. Državno izborno povjerenstvo utvrđuje rezultate izbora za predsjednika Republike Hrvatske na temelju rezultata glasovanja na svim biračkim mjestima i odmah po utvrđenju ih objavljuje.

(članak 40. i 41. Zakona).

Računanje rokova u inozemstvu

15. Rokovi u inozemstvu računaju se prema lokalnom vremenu mjesta u kojem se glasuje.

Zaštita izbornog prava

16. Zaštita izbornog prava ostvaruje se u skladu s odredbama članka 43. do 48. Zakona.

Pravo podnijeti prigovor zbog nepravilnosti u postupku kandidiranja ili u postupku izbora za predsjednika Republike Hrvatske imaju političke stranke, kandidati ili najmanje 100 birača.

Ako je kandidata za predsjednika Republike predložilo više političkih stranaka, odnosno više birača, prigovor će se smatrati pravovaljanim i kad ga je podnijela samo jedna politička stranka, odnosno bilo koji od birača koji je bio predlagač kandidature.

Prigovor zbog nepravilnosti u postupku kandidiranja i u postupku izbora za predsjednika Republike Hrvatske podnosi se Državnom izbornom povjerenstvu u roku od 48 sati od isteka dana kada je izvršena radnja na koju je stavljen prigovor.

Protiv rješenja Državnog izbornog povjerenstva podnositelji prigovora, imaju pravo žalbe Ustavnom sudu Republike Hrvatske, u roku od 48 sati od isteka dana kad je primljeno pobijano rješenje.

17. Ove Obvezatne upute objavit će se u »Narodnim novinama«, a stupaju na snagu 21. studenoga 2019.

18. Ove Obvezatne upute objavljuju se i na mrežnoj stranici Državnog izbornog povjerenstva www.izbori.hr.

Napomena: Izrazi u ovoj Obvezatnoj uputi koji imaju rodno značenje odnose se jednako na muški i ženski rod bez obzira u kojem su rodu navedeni.

Klasa: 013-04/19-01/55
 Urbroj: 507-03/02-19-1
 Zagreb, 14. studenoga 2019.

Predsjednik
 Đuro Sessa, v. r.